Michael Bauer

Faschd iwwawiegend  lyrische Texte uf Vännemarisch

mehr auf  http://mikelbower.de

Kuldua ausm Beidl

Uns is die Kuldua ausgonge. „Tschuldigung,

heede Sie mol noch e bissl fa misch in ääm Baidl ? Wisse' se sou gonz uhne isses jo aa nix. Schundschd hewwisch imma e bissl in Reserve, sogar in Zweid-Beidl hewwe ma fa die Kinna. Awwa ausgereschnd zu de Kuldurwoch is nix me drinn, de Beidl is lää. Donge, noo souviel brauche ma net. Noja, kimmts halt in de Beidl. Negschd Joar is a wia e Woch.

Alsemol äh Leid

Uff moim Dach

treiwe Feddan

vun zwee Engl.

Uzischdisch flije die

sisch imma noch lieb.

Im Himml gibts

koa Palz

kreische se vun

de Kerschebeem.

Mä hewwe Feddan

gelosst jubilian

sie in ähm Gloria,

naggisch mole se

kloane Pimmlscha

in de Schouß

vun selle Englscha

in dere Jesuitekersch

Dieses Gedicht wurde 3. beim 55. Pfälzer Mundartdichter Wettstreit in Bockenheim 2007

Alla Yeah

In de Schlong vorm Fraueklo

bei de Schdouns im Eisstadion

driwwe in Monnem, babbld se pelzisch,

wie in Heidelberg finf Meda hinnam Hodschimin,

Blumme ins Hoar gschdeggd,

roura Mohn un Kornblume vum Feld.

Fa was heian, schdebbln konn ma aa sou,

hod se gegrische un is fod.

Ach Kinna wie die Zeid vageid.

Wars ned schee achdeseschzisch im Mai?

Seschzisch bin isch heid, ja un?

Dokda rer pol un zei Bischa gschriwwe,

zung ma in Kuss wie selles mol,

lieb misch wie Riesling im Dubbesglas,

bischbad se, wia dehom im Winzazeld

alla yeah, alla yeah, alla yeah.

Häschde, Migg?

Uff die Väzisch zu

un imma noch

koa Kinna

wonda moand

isch geeb de Oba

wonn isch mol

iwaa de achzisch bin

hedda Eisch gschnidde.

Liewa mach isch

selwa noch e Paa

jo, isch hä jo

jo, isch hä jo

jo, isch hä jo

schun uf sou

oazugewwe

Erna, jo.

Hääda uf zu lache,

sagglzement!

Däm däm dä dä

dä dä dä dädä dämm dä

Sädisfagschen

noch e mol.

Kundschd

Drei Oama Kunschd

leer isch iwwa

des Seegmehl

vun de Beem

wu se misch vawischd hewwe

mid de Kreissäg

Olwl

Wonn isch denn Olwl vawisch, dem isch uff die Fieß gedabbd bin un dä wu sisch dodriwwa hot net entschuldische losse! Wonn isch denn Olwl wia vawisch, dem dred isch nemme uff die Fieß, bloußdassdass wissd. Alla donn.

Schdordz Bäsch

Ma keend moane, mä wään all souuu dreggisch, dass uns de Himml endlisch mol dusche meesd. Sou hots runna gemacht heit moied. Also, keend ää eisch dodemid net noch e bissl beherrsche bis in de Ogdowa. Orra? Net? Alla Gut.

Sexobjegt

Heit moied hewwisch'ere Humml zugeguggd, wie se inneme Klatschmohn rumgegrawwld und gflohe is, weje denen paa Groamm Bliedeschdaab un dodebei noch als Sexobjekt missbraucht woan is vun sellere Blum. Hewwischma gedengd: Sou meegd isch ned schaffe misse! Un waas wia emool in Daag long zufriere. Alla doann.

Sunneschinge

Mä wä mol wia noch Sunneschinge mid Reiesooß. Gegroinde Zwiwwl dezu oa Mass, un e gonzi Nachd durchgebabbld om Kischedisch. Awwa noch de Zeihne falle ma halt liewa die

Aache zu. Droam hinnahä, hei ä solld net sou schnell fliehje, dschuligung, jezad sin die Trääm schun wia bei dä gelond. Kummd hä, ä Seggl, mä gehn wia. Was, no? Alla donn.

Weje nix

Heit waa isch innere Kersch e Kerz oaschdegge. Weje nix. Oafach sou. Isch hebb ma vogschdelld, wie se vor sisch hie bruzzld, longsam vaschmilzd un dass ISCH den Dregg net wegmache muss. Des waa mas wäd, alla doann.

De Himml, Geige un die Erd.

Was bin isch frouh, dass isch heid e bissl down bin. Schdelld eisch emol vo, wie des wää, wonn de Himml werglisch volla Geige henge deed. No, wäds ball, isses eisch endlisch ufgfalle, eisch Deedl? Des is doch sunneklar: Allweil de Härnscheedl oawesche deede ma. Un des wä sou schee, des solls soi? Alla donn.

Elwetritsche un  Nachdgrabbe

Die Elwetritsche knutsche die Nachtgrabbe heit Nacht. Jo, das das aa glaabd und guud schloofd heid Nachd. Sis hald sou im Mai, wonn die Elwedridsche die Nachdgrabbe knudsche. Alla donn, was widd'n mid doine schdaawische Wolperdinger, Du bayrischer Preiss. Die Elwetritschl knutsche die Nachtgrabbe heit Nacht.

Zwee Daag long

Zwee Daag long

vaschdeggln ma uns all

Koan Reborter, koa Bolizei

koan Bolitiga soll uns sehn.

Zwaa Daag long

gibts koa Volg.

Monschde die deede

sowas merge?

Isch glaabs net!

Alla bis doann.

Pegglscha

Hoschde mol e Peggl

gebrauchdes Flugzeigbezin,

abgebrochene Eis-Schdange

vun letzsch Joar,

vabrauchdi Raachalufd,

urasierdi Fasnachdsschdimmung,

abgenodelde Fischde-Äschd

fa misch?

Hoschde net

alla guud!

Moie geids wia hoppsassa

Un moie geits wia

hoppsa sa

dalli dalli

mä sin schun doo

moie erschd

un haid is haid

Un doch wäds Summa

Die Elwetritsche

fliehe zu de Wolperdinger

kreische uf de Egga rum

un doch wäds Summa

glaabd mas

mee als da vielleischd dengd

Was geid blous in de Aache voar?

Moi Braue runzln

bis die Iris lachd

und kreischt

hä uff, was meschdn wia

mid mä

Den Buggl

den pagge ma aa noch

awwa beim neggschde

bleiwisch owwe mol schdeen

und gugg wu ma hielaafe

moi Ziel liegd neemlisch

oam Weg

den Buggl noch

un koana meh

Schdrousaggwalza

Isch donz jezad glei de Schdrousaggwalza, oans, zwaa, drei un Aache zu. Droam debei. De Schdrousaggwalza doubd dursch moin Droam. Isch donz mit dä in moim Schdrosaggwalza:

Oanz zwaa, drei, runderum un  iwwazwersch. Isch donz mit dä, alla donn.

Isch hebb de Pazifik abgschdaabd

Isch hebb de gonze Daag heit gebraucht, biss dä Scheisspazifk abgeschdaabd wa. Isch entschuldisch misch fa des hadde Wodd Pazifik. Imma die Welle und Schaumkrone, bis ma do de Schdaab hunne hodd, dä held jo net, schun gaa ned schdill.

Mä keend moane s'deed Schbass mache Windhouse oazuziehe. Awwa demm hewwisch gewwe fa's Knorre. Doad wu de maischde Schdaab is, sou korz vo de Ouschdainsln, hewwisch net abgschdaabd, hebb oafach e Deggsche driwwa gschdriggt. Sieht gud aus, woann die bunde Fischlscha drunna ewegg schwimme. Sou, jezad. Moie mach isch mit de Hummer un all de oannan Haie e Wormkur un donn is gut. Kimmt wia de Atloantische droa, isch meeg gar ned wisse, wie dä wia aussiehd.

S' gibd viel zu duun, all doann!

Isch hebb moi Hitz

oigfroan

va de neggschde Winda

orra Moie, wä waas

schun was.

Mädzevailscha

Des Joar robb isch koa

Mädzevailscha.

Isch zeig se da uf de Wiess

Schad dass de Borrem sou kald is

noch sou kald is wie Du un isch.

Was is des blous fa e Lond

Was is des blous fa e Lond, wu moieds um halwa siewene schun die Sunn schoint? Do machese nix dro, nix. Alle Johr 'selwe, awwa ennan dud sisch nix. Va onnan Ferz hewwe se Geld, awwa dodevor? Isch wä hald weida im Helle schaffe gehn misse. Alladonn.

Besser Welt

Jedzt hewwisch die Weld om Bauch gekitzlt und leg misch uf de Buggl, guck on die Degg und denk ma e besseri aus. Des koschd nix, wäd nie longweilisch und held misch bei Laune. Macht ää aa sou? Alla doann.

Voggl Gepeif

S' deed jo graad noch fehle, das oana dauand in Reieboe on den blaue Himml mole deed. Is des net furschdbar, alle Joar des Gedees mim Friehling un daß die Blärra wachse? Ah jo, des mache se doch alle Joar, orra? Sachd emol, geit eisch des Vogglgepiff net aa uf de Wegga? Eigendlisch g'fellt ma des jo alles aa sou guud, ählisch, sou guud, awwa des Johr heed isch's noch gään zwee drei Woche länger kalt un owends frieha dungl kat. Awwa des gibt sisch, gell? Alla donn.

Iwwasetzung

Hoffendlisch koann isch schloofe heid nachd, ischhebb nemlisch e Problem: Wie keend man geil un cool uf Vänemarisch iwwasetze?

Machs nochemol

In moim negschde Leewe schreiwisch ma e Programmierschboch uf vännemarisch.

Des keend doan sou haase:

Häa, mache mol die Dadei do uf, selli wu "doc" druff schdeid. Und doann meschde enunna, bis de uf de Borrem kimscht, loss schleife, Biewl. Un jezad awwa ab uf de Bildscherm demit, hoschde kääd, loss die House waggln!

flagge lischda un e hymne

driwwe iwwa de autobohn

funzl wia die lischda

in sellen houchhaiser

wu koana meh vännermarisch

koann un die aldidudde

die neie flagge sin

gar netemol sou schleschd

isch wärrene e hymne schreiwe

woaan se wia gehisst wäd die flagg

Woanns sou schee war

Woanns am scheenschde is, donn gei noch long net hoam, s'keehnt noch viel scheena wän, wonn die erschdemol dehoam wän, wu gonge sin, weils sou schee wa.

De Himml volla Geige

No ja, in Himml volla gebrauchta Gaige keend ma schun vadraache haid. Neie konn jo koana bezahle, selbschd de Aldi traut sich do ned droa. Was? Was seschdedo: "Gei ford, mit dem Gebabbl?". Isch froch Disch: „Hot de Aldi schunne mol in Himml volla Geige im Oagebot g'hatte, horra, hä?“ No, äh hot net, noch nie, noch neddemol sou Geige va dehoamrum. Nie. Koana hot schunnemol Geige im Oagebod ghadde. Schun komisch, gell? Wu'se doch oadauernd im Himmel henge. Net? Alla gut, bei dää vielleischt, bei mä schun.

Schdenscha in moim Houf

Woann die blous mol uffhän keende äh Schdenscha bei mä in de Houf zu schmeisse. Medeoride wään des, hot de Karl gsaad, is mä egal, was des is. Uffhän solle mit sellene Ferz. Isch muss doch doan dauernd die Gass kährn. Irgendsou es Sau schmeissd dauernd mit Schdänsch noch mä un doann muss sich noch de Dregg wegmache. Noa Donge, was soll doan do romondisch soi?

Nochschbiel

s'Herz bobbad noch in de Fingakubbe

alles ist weisch, aa die Finger und die Hend

drowwe uffem houche Berg

wu ma eewe noch waan

kreische unsa Seelscha imma noch und lache

do hunne laije zwee drobbe Gligg

und donze

moin senf

geit niemond ebbes oa

moin senf gebb isch nedd hä

in moin senf schdeggd net jada soi werschdl

Dieses Gedicht wurde auch im „Hierzuland“ Heft 41 abgedruckt

s'rabbld

Moi Narreschelle rabbln iwwamoie um sou laura, donn woann äh schun lengschd vagesse hedd, dass da drei Daag long eisch die Narrekabb oigebild hedd. Narr soi iss e hardi Erwed, s'gonze Joar long, seschd Du? Was fa in Kokolores. Isch bin des logga vum Hogga alle Daag dreimol. In Narr. Awwa mit de Schelle rabbln du isch blouss woan isch die Kabb wexln will. S'Rabbl rabbld, alla Gut.

Geldschisser

Isch hebb endlisch in Geldschisser im freie Feld gsehn. Awwa als isch e gscheides Gschbräsch mirrem hebb oafange wolle, hodda gemergt, dass isch'n foange will. Uff un devu wara. Jezad scheissda soi Geld hald wu oannaschda, wie schundschd schun imma. Solla doch, was brausch isch vaschissenes Geld, orra? Groine keend ma, groine, wonn ma ned dauernd lache meesd. Alla donn.

E Schoann

Isses net e Schoann, dass isch heid nix zum Schenne hebb? E Uvascheemdheid is des, jawoll. Nix zu meggan, nix zum kreische, alles im griene Bereisch. Isch hebb sogar zwee mol gelachd. Woann des sou weidergeid wä isch zum Dogda misse. Sou geit des ned weida, bezahl isch hald die zei Euro. Bisdoannemol. Gell!

Bruschdwaaze

Monschmol froch isch misch, warum zum Deifl aa die Menna Bruschdwaaze hewwe. Intressand, gell? Orra, warum mä zwee Hode hewwe, heeds oana ned aa gedun? Ja sache emol is donn alles dodruf ausgeleggd, dass die wischdische Sache dobbeld do sin? Was hewwe die do owwe, orra wä aa imma do zuschennisch is, mit mä vor? Sou als Ersadz vor was? Bruschdwaaze, mä dengd eigentlisch viel zu wennisch. Alla guud, mä dengt sisch, gell?

Du hoschd geblinzlt

un e Schnuud gezoe

s' heed a in Kuss soi kenne

in die Lufd gschmadzd

Ja was is donn jezad

alla gud

du hoschd geblinzlt

un schunschd nix

Schlierefahrn

E bissl Schlierefahrn heed ma jo doch gut gedun, awwa's soll halt net soi. Imma wonn  Schnei leigd hewwisch grad koa Luschd, s'is jo donn aa immer sou kald drauss un woann ISCH donnemol Lusch heed, ja doann is koa Schnei meh do. Alla gut, des wäärs fa diss Joar. Kumma koana, isch soll in die Alwe fahrn, wu all die Apréla sisch die Schipäss um die Ohrn klobbe, des isses jo schun gar net, gell?

De liewe Godd hod Huschde

Ach Gottsche, ach Gott, war des e Theader. De liewe Godd hodd Huschde ghadd un uns all zommegeschisse. Mä wän Schuld, weil ma imma alle Dään uflosse dede un die Fenschda, die Windows haldas un koana meh gscheid bede keend. Also isch konns eisch blous flischdan, s'is e Kronkheit, wonn die Gedda kronk sin. Isch konn Eisch saache.....Was, iss gar net woar? Alla gut.

Moin Scherem is zu long.

Monschmol is ma moin Scherem zu long, moi Fußdabbe zu grouß, isch bass kilomedaweid nemme in moi Hosse noi, awwa blous monschemol. Donn nämlisch wia is ma alles zu kloa, am meischde moi Haud, donn schboanndse und isch deed aom libschde blatze. Sis schun komisch, orra?

Iwwa de Wolge

Iwwa de Wolge driwwa weggsd dem Moann vum Mond soin Fußpilz un wonna sich zwische de Zeie poudld, donn reiads alles Schleschte vum Himml. Älisch, des hot de gehoimschde Gehhoimdienschd ausbaldowerd un dem SiAiEi gschdeggd. Die Owaaschlawiener vun de Regierung und Kersch hewwe des seit Joarn vahoamlischd, seit Joarn, sach isch Eisch äh liewe Leid. Awwa jezad wisse mas jo. Un aa, warum se dord uf de Butz haache wolle. Dä owwadabbische Krieg geje all die beise Buwe hod donn e End, wie die beise Buwe all aa, wonns nix Schleschdes meeh reiad. Awwa, wi zum Deifelbringd ma den Monn vum Mond dezu, soi Fieß efda zu wesche? De Misda President und die Gehoime Schlabbhied wenns schunn wissse, gell? Alla donn.

Gedonge im Wind

Isch hebb moi Gedonge e bissl in dem

Dreckswedda gewelzd, dursch de Reije gezohe, im Schdurm gedriggld un donn miejene die Grasabfahrd vun de Autoboahnbrigg enuna gerast, denne drei Schneiflogge entlong.

Dengschde, die gewwe Ruh? Als nochemol wolle se enaus und rum un dumm. Isch hebb'n frei gewwe die gonz Nachd. Solle se alloa dursch de Middlgong vun de alt Kersch renne, orra im Zentrum drauss rum mache. Isch bin in alde Moann un bin mied, isch gei in moi Bedd, was intressiern misch do moi Gedonge. Halt, Du net, Du bleibscht do, mä scheemd sisch jo.....

Aldi Hex

Isch heb e Koppduch ufg'hoggd un bin demid in de Fasnacht rumgerennt. Wie e aldi Hex. Awwa varods niemand, sunschd wolle se misch wia emol vabrenne. Desmol weje dem Kobbduch.

Esoterik

Hinna de Hegge hogge wia emol

die nochgemachde Elfe un zogge

Elf! Ärja Disch iwwa die Dogda

un bhalte ähn goldische Staab

fa sisch, s'waan eschde dismol

wow, elfmol die Elf

Grille

Isch sehs kumme, bal wolle sie wia grille. S'is noch nette mol März un die Veggl peife grademol sou; donn wolle se glei wia grille un laudi Mussig in die Weld greische, ach Gott die wärn doch net oan Fasnachd grille wolle? Konn ma oan Mensch saache, warum die frieher dauernd mit "er huldigte seiner Grille" orra sou rumdedönt hewwe? Isch moan jo aa garnet, wie ma Fleisch essbar meschd orra Gemies, isch mon aa des Gedeens ums Grille. Grille un Witzischkeit als Oawendinhalt un net als Hinnagrund, wie sischs's eigendlisch g'hään deed. Aa koa Idee? Alla donn.

Peife

Holzpalette aus Plasdig

gibts jetzad un

fälschungssichere Bucheggan

un in Wald fa jedn

dassa peife koann

Himmls Urlaub

Hewwe sie ah in Urlaub im Himml gebucht? Tonde Erika war schunn dort. Des hoddere gut gfalle, s'geeb sogar als Jägerschitzl mit Pommfritz und Salad. Blous die Erzengl wään e bissl daab. Imma sou iwwazwersch und wollde alle finf Minudde was geisdisches vakinde. Schunschd wä awwa alles schee dusmo. Sogar de liewe Godd deed net beim Middagsschleefl schdään. S'wään awwa viel zu wenisch Männa do drowwe in Urlaub, vun de Selische hot ma jo sou körberlisch nix, hot se gsaat und die Libbe nochgezooje. Ja und seitdem iwwaleggd sich de Couseng Erwin aa sou in Urlaub zu mache. Im Himml, mime haufe Weiwa, Jägaschnitzl un ugschdärde Middagsschlof, des wä doch was. Fa Sie net aa? Alla, bis donn im Himml, awwa blous uf Urlaub, gell?

Linje in moinare Hond

Isch hebb ma jetzt indensiv die Linje in moinere linge Hond oageguggt. Jezd bin isch schun sou long uf de Weld un koann imma noch net saache, was dord schdeid. Konn des soi, dass do gaa nix schdeid, dass dä wu des gemachd hodd, noa, isch schreib ned de liewe Good, aaa woan de doi Blus noch waida uffmeschd, alla Schbass beiseid, dä wu des gemachd hod, aa net gewisst hot, wassa do meschd? Kimmd ma grad sou voor. Ählisch. Awwa, Sakramend noch emol, wä hodd donn eigendlisch g'saad, dass do ebbes schdehn deed? Dabbisch Zeig alles, wie waa des, mim liewe Godd un sellere Blus? Isch soll onn was oanneres denge un Ruh gewwe. Awwa donn, gell, alla Gud.

Devu laafe

Ma keent uf un devu laafe. Alleweil ziehe se da's Geld aus de Dasche, spesche da ins

G'sischt und donn sinse noch beleidischd, weil de e sauweres Dascheduch zum abdriggln nimmschd, e halwa geweschennes heets fa unsaoana jo a gedun. Mä wän dumm, dabbisch und eigendlisch iwwaflissisch, aussa als Konsument, awwa grad dort dun ma zu wennisch. Mä saufe zu wennisch, mä raache zu wennisch, mä kaafe net alle zwee Woche in Ferrari un fresse blouss sellem alididdl soin Fraß. Lenga schaffe meesde ma, va wenischer Geld, owends, schdadd Fernseh zu gugge, mee Kinna mache, wu se brauche, weil se die Rende in Werwevadräg verschosse hewwe. Mit siewezisch nochemol Kinna mache, Bawett, ach Bawett, was duschd'n ma oa. Hei, Aldi, hei, wwas geit'n do? Mä keent devu laafe, woann ma doann wod.

Schdännscha

Isch scheem misch monschmol vor ma selwa. Imma woann de Himmel mol wia uffreist und owends die Schdännscha zu sehe sin, bin isch frou, dass se noch do sinn. Irgendwie hewwisch des Gefiehl, sie wään fort, woann ma se e Weil net sieht. Kinna heen se viellaischt weggewischt orra iwwamolt. S' kehnt aa soi, dass se oafach vablasst sin, weil se niemoand ufgfrischt hot, orra dass die do Owwe die Schdromreschnung net bezahlt hewwe. Keent doch alles soi, orra? Uf jeden Fall warn se heit owend mol wia do. Isch sollt ma doch mol e paar Noame vun denne merke. Fa alle Fell, woann se mol nemme do wäärn un isch die Bolizei vaschdändische meesd. Alla donn.

Zwelfe Middaags

Um Zwelfe Mittags hots oagfange. Heit Middag. Genau wie in sellem Film mit dem Dingsbums, un dere Ferschdin. Bei mä hots heit middag um zwelfe oagfoange. Im Zwelf hewwisch in Oama genumme und bin lous gedibbld, als wia de longe Gong in de Fawarik entlong un heb Krogodilsdräne oagfonge zu soammln. Iwwa die Krongheit, wu die Gsundheitsreform dezu sache. Iwaa de Betriebsrad, wu no ja, Sie wisse schun, was ma sou sescht, wonn net, doann froche Se mol de Kall, driwwe vunn Geischdaboch, dä vazeilt Ihne was, bis se aa Dräne krije. Krogodisldräne blouss, awwa do drum geits jo, s'net woar? Iwaa de Chef un soi Chefin und dem Kall soinera Cousine ää Fraa. Ja sowas gibts jetzt aa bei uns. Zum Groine, orra? Was ma alles im Zwelfe sou alles hääd, was zum Groine wä. Moin Oama wa ruck-zuck voll un isch hebb'n ausgelääd in de grousse Dräne-Pool. Dodevo soamml isch jo. Lauda salzische Krogodilsdräne imme Pool. Do kenna ma doann im Summa drin schwimme, doann bei däre Kasselaache noch Majorga zu flieje, noa, wä soll doan des bezahle, 'sUrlaubsgeld hewwa ma schun fas Gebiss ausgewwe. Awwa sou groine ma uns aa e bissl Urlaub zoamme. Alla..

Haisl

Monschmol hewwisch Sehnsucht noch dem Haisl iwwa de Mischdkaut. Sou oans miäme Herzl drin un zoammegschniddene Zeirungsbledda als Klobabier. Do hot Disch koana gsucht, mä hot allemol die alde Zeidunge fragmendarisch lese kenne und sisch des abgschniddene Vaschnipsl vorstelle kenne. De Gschdong wa aa net schlimma , als dä wu die Fawwarike alleweil produziarn. Awwa blous so im Friehjoar heed isch gään als sou e Sitzung. Jezad sou im Winda, des heww isch vadrängt, awwa moschmol fehlt ma des, wie in Rohdeländergoggl, vum Opa gschlachd und de Oma gebrode. Net gegrillt. Imma die Grillerei, is doch woahr. Jo, is jo gut. Alla doann.

Zugeblaschdad

Mä is oigfalle, warum die Kinna koa Klicka mee schbiele, no net Murmeln, Murmeln waan zu daia, sou kloane farwische Klicka. Frieha hewwe ma halt uffm Trottwar e Loch gegraawe, wu die Klicka neugschnuggt woan sin. Isch froch eisch, äh Leid, wu solle um Goddes Wille Kinna heit Lescha graawe uhne vaklaagd zu wänn? Dodevu mol gonz abgesehn, wu keend man heit noch Lescha graawe? Is doch alles zubetoniert, geblaschdad, hart un zu. Mä hewwe noch uf de Schdroos Fussball gschbield und sind iwwa die Ägga gerennt, draus im Feld. Konn heid koa Kind meh mache. Un mä wunnan uns, dasse oaduand vo de Kischd hogge, mä wunnan uns iwwa unsa Kinna, wu doch alles zugeblaschdad is? Ach ja, zwee Golfpletz hewwe ma jetzad aa, Tennishalle un was was isch.

Iwwasetza

Iwwasetzt doch all die dumme Schbrisch vun de Werwe-Tontes und de Bolidiga-Ungls un vo allem de Topmanager-Godfathers in eian Dialegd, wonn schunschd nix mee hilft. No, gell, is geil, hä? Heeda ned gedengt, do bleibd meischdens nix iwwarisch ausser däre haase Lufd und die is doch Klasse bei dem Werra, orrra? Gell, alla donn.

Petze

Unnam Himml henge die Wolge als Netz, dass die Englscha beim Schobbe petze net imma gonz enunna falle. Desdeweje gibts alleridd mol Reije un sou rischdisch geelgraue Wolge, sou digge, zornische. Das hald nix bassiert, soun in Engl is doch aa blous in Mensch un will mol oana petze orra? Alla, Leid, schennd net sou iwwa des "Grau in Grau", wie die Nordlischda imma sache, petzt halt oana mit de Englscha, awwa uffbasse, net sou arg, do hunne gibts koan Himmel un koa Netz. Blous Wolge, drowwe oam Himml. Alla gut.

Glinnan

Vohin bin isch geglinnad. Mim Hund war isch fodd. Im Dungln sin ma iwwa die Ägga gschdolwad un uf oamal wa do e groußi Klinnaboan un dann hewwisch vagesse, daß isch schun iwwa die Fuffzisch enaus bin. Faschd e Väddelschdunn mim Hund als wia de Glinnaboan endlong gerutscht un net uf die Fress gfalle, isch net. De Hund beinoah e paar mol, awaa Schbass hotsem gemachd un mä aa. Jezad deng isch, daß isch dabbisch waa, noch netemol e Handy hewwisch debei ghadde. Isch wää dogeleje wie in Maikeffa uffm Buggl, awwa's hot sou in Schbass gemacht, älisch. Woann isch ma's sou rischtisch iwwalegg, hewwisch schun long koa Kinna meh glinnan sehe. Noch sou ebbes, mä salze die Glinnaboane all weg, s'keend jo irgendoana klaache. Ma keent groine. Ach Gottsche was solls, die hewwe dodevo xboxe un 's Indanetz, alla donn.

Summa is wire mol

Seglflischa dreiwe

die Migge vum Himml

krawwln zwische

de Wolge erum

koana hod

rousa geschdrische

heid

Hoamwei

Monschmol

hogg isch dehoam

un hebb

hoamwei

un lach misch

doann aus

Roude Sogge

hod se ma gschdriggt

mid goldene Schdreife drin

un schwarze

Drinne wennisch wäds

lind in usara Nachd

wonns laud wedd

in de Schdubb

Wonn ma no

jodln keende

mä Pelza

In Kur keend

ma gehn

Ach Du

Trauwe reife

dass se weg

sin aus moim

Gsischd

Bään wän ma

liewa orra

die Ebbl

no ned die

vum Boam

Alla hopp, Mehmet

Wonn de Mehmet

Alla donn sescht

un Alla Hopp kreischt

donn issa beim Schaffe

un äh Dödl missdm

koan Trojaner

in de Moscheecompuda

hetze

äh hedds doch net all

unsan Effendi, den Kümmel

sou zu vaschregge

Troja leigt doch

in de Türkei

direkt newa dem

Kaff wu soi

Schwimudda wohnt

Geglizza

Die Sunn is ma in

die Fieß gerolld

un isch hebb se

in de Negga geruggld

s' sieht gud aus wonn se

roud glizad

Drinnedraus

Innewennisch

donzd moi Radio

als des Lied

was isch da

gschriwwe hebb

wu de gegroind hoschd

weil's so schee war.

Un nix leefd

ausewennisch

de Rond elong

Moannema Ferz

Monschmol droam

isch de Negga deed dursch

Vänne laafe un de Mozard

heed sisch mim Schilla

sellemols noch Vänne vaärrd

un donn kimmd ma

dass de Männagronz des donn

dauand gesunge heed

in de Schul meesde die Kinna

des uffsaache, ausewennisch.

Un de Negga deed aa noch in

die Kella laaafe, bleib ma ford

mit denne Monnema Ferz

Käähn, nix als käähn

Somsdags Middags

wonn se drauß

uf de Gass de

Schdaab vadreiwe

drops isch liewa

moin Schweiß

uf doi Koppekisse

moi Trottwar is sou

roin sou roin

roi un naus un

roi un naus

hewwe ma gekäähd

roi un naus

s'kähd hald dezu

s'kähd gekähd,

mä kähn ,mä kähn

unnas Koppekisse

Schdännscha

Schdännsha grawwln iwwa die Wolge

greische laud wonn de Newwl

zu arg aus de Peif raachd

kitzln die Reiedrobbe

bis se falle un

isch ned gieße muss

Uffm Friedhouf

geischdan die Sunne

un peife se hoam

die Schdennscha

monschmol fungld's

noch in moine Aache

feischd

moin kopp ruht schwä

in doim schouss

de mied lessd die finga ruhn

uf doim kreiz

sell knie grad iwwa doim

die trobbe uf de stän

laafe longsam

de backe entlong

in doi feischdi seel

Die do owwe

Die Wichsa vun de Opposition

die Roure vun de Schwarze

allminnona oa geldgierischi Soß

De Dabbes dovonne

kennscht dem soi Fraa

Dä Kinnaschreck do hinne

wie soin Ungl, gugge mol do!

Was isch ? Bei denne ? Wiesou isch?

Daß ma's geit wie denne do unne?

Gugg se doch oa!

Waaaas, isch?

Gugg misch doch oa.

G'schischte aus'm Keffadala Wald

Geschdan wa iwwamoie noch soweit eweg

un jetzt is vogeschdan

als wie wonn's geschdan wä

un moie is noch fascht net do

Un die forsch Woch is Gschischde

und die negscht noch Fiction

un alleweil bin isch halt do

un alleweil bin isch bei dä

un awwl is jetzt

un kumm hä,

die Nacht noch long net vobei

Kinna, Kinna

Variggdes Hingl iwwazwersch

in Zwoggl vazwiggld

gegiggld, gegaggld

gezwingad, vazwiggd

onne geloffffe gedischd gedaschd

gebuggld vapienst

on moinere Schulda

Du vazwigglda Zwoggl

giggl un gaggl

Kumm halt hä un groin du Butz

Somsdags Middags um Dreie

Rasemäha raddan

Moi nasse Hoor glenze im Wind

E Summa - Lied vun vogeschdan

fladdad vun de Beem

Isch nuggl on moim Kaffee

loss moi Gedonge fliehe

midde ins Gewidda dod driwwe hinna Lomberde

Un donn blitzt's un kracht's unn e Dunnawedda

Isch frier de Summa oi un bring dann mit hoam

Summa

Disigner - Brotworscht

Kannabis - Bier

Senf aus Shanghai im Colani - Glas

Holzkouhle aus Teak - Holz

Giraffe Schteak vum 3 - Schternscha - Grilla

un zum hunnadschte Mol no Satisfaction

live uffere alde Les Paul

Sunne - Scherm vun Lagerfeld

un's Gras aus Wibeldon

Summa, Kinna 'swerd Summa

sella schdern from us

uf sellem schdern

mit unsare numma

where all the flowers growed,

all the blue ones for your bodysoul

uf sellem schdernsche

wu isch dein noame geritzt

the name I catched from your sun

when it burned me for seconds of love

uf dem schdern wu glieht

seit dreihunnadmillionedausend joar

where I pitchforked our names

while venus claps her tango hand

unna selle linde

wu die schdernsche dagsiwwa gliehn

where you kissed my name in the neck

startup with rockets, to the stars in my_you heart

uf sellem schdern beädischd misch

awwa losst eisch zeid

the times they are a'changing

in the name of love and your's an' mine

woann die Grabbe wia kreische

iwwa de abgeroamte Egga,

werds schee kalt draus,

un gemietlisch warm dehoam.

Doann kenne ma wia mol

selle Sache mache,

fa dies im Summa

geschdern noch

vieeel zu haas

vieeel zu hass

war

woann die Grabbe wia kreische

wädda uf die haut

isch hebb da alle wädda uf die haut gemolt

isch hebb da alle sätz

seit goethes schillerschul

in de mund ennunna gezungt

alle buchstawe hewwisch

on disch droa geriwwe

un sunscht alle via wädda gewischbert

gonz leisl grawwelt e word uf disch druff

un jetzt, un jetzadt hoschdas gfonge

un enoi demit enoi

am anfang war das wort

un des wort is ins fleisch geworten

isch hebb da wädda uf die haut gemolt

sätz

un goethes schillerschul

vadiefung

unsa diefi lieb

hewwisch e bissl ausgegrawe

heischa gsetzt

dass ma wia bessa

vadiefe kenne

dief, dief drin

image

moi image war in de roinischung

es iss in haufe oigonge

jedazd muss isch grad wia

goanzeloa misch selwa soi

wieviel schdrosse

mä hewwe uns

schdrosse gebaud

iwwa die buggl eweg

iwwa die schwelle

sellene linie entlong

schdrosse blouss fa uns

dief in uns noi

noi zu dä, vun mä zu dä

un als wia gehn ma

die schdrosse entlong

and they called me a man

nei getääd

hewwischse

unsa schdross

jezad renne ma wia

als die schdross entlong

imma schnella

imma heischa

und londe gonz vabaasd

in unsam bett

nei getääd

kääd se halt

imma wia

Training

Im Kella hewwisch

e aldes Bild vun dä

on die Woand genaggld

un allweil woann isch

Limo hol

orra e Glas Schmäsl

gugg isch da dief in die Aache

Training is alles

grad, woann ma elda wäd

grad doann

Kersch

Mä hewwe die Kersch im Dorf gelosst

Jahre long

Imma die Kersch im Dorf gelosst

jezad hewwe ma koan Parre meh

koana geid meh noi

awwa die Kersch

hewwe ma im Dorf gelosst

die Kersch

wu zum deifl

wu zum deifl sin blous all

die peacezeiga gebliwwe

genosse revoluzza

wu zeim deifl sin blous all

die peacezeiga gebliwwe

isch deed se schunn mol wia all gään sehn

ppa genosse revoluzzer

im schubbe

hinnam quetscheboam

im schubbe

selbschd bei schnubbe

hewwe ma

uf schdännschnubbe gewaad

im schubbe

hinnam quetscheboam

des waade waa long

zu long fa uns zwaa

im schubbe

hinnam quetscheboam

im schubbe

scheiss uf den schnubbe

hewwe ma

schdännschnubbe selwa gemacht

im schubbe

hinnam quetscheboam

im kaffeehaus

dischde die dischda

wie net gonz dischd

dischde

un

dischde

dischdunge

in de kaffeaudomad

jezad

geida wia

e kaffehaus brauchd hald

dischda

zum dischde un dischde

wies hald sou kimmd

hinna de wolge

hinna de wolge

feian die schdenscha party

donze

dringe s'weltall lää

schbridze mit antimaterie rum

wonns pingld wie variggt

geits hinna de wolge ab

faian die schdenscha party

alsemol wä isch aa gään

e partyschdänsche

hinna de wolge

lideradurkombedenz

fa die lideradur

braucht ma jetzt aa e

kombedenz

nix mee ofach sou lese

un draud eisch blous net

irgendwas zu schreiwe

äschda die kombedenz

e kombedenz muss bei

isch loss ma oani schigge

jeda valaag vakeefd oani jedzd

mit allem drum un dro

alles uf die hack

fa die lideradur

is ma

nix

zu daia

waad no

waad no

woann moi komedenz kimmd

woad no

aliens

moi fraa schdriggd

alleweil aliens

die gonz vawondschaft hot schun oans

aussa-erdische kumme ma awwa net ins haus

kaaft liewa moinere fraa äh aliens

älisch

gudi bessarung

moi gudi bessarung

is de abfluss enunna

die deiere tabledde

nochgebessad

gelob isch bessarung

vabesserunge hewwisch gemachd

moi gudi bessarung

hewwisch fa e peggl

gudsoi

vakaafd

seid dem geid mas bessa

uhne die gud bessarung

marinierti seel

isch hebb moi herz

in essisch oigelegd

moi seel mariniert

moi hänn mit kitsch iwwabagge

awwa die hitparade vun de volxmussig

konn isch imma noch net

hään

im pseudo dialekt mit hoimadsoss

isch hebb de himml gekaafd

isch hebb de himml gekaafd

un dabezieren nei

isch heed jo was oanneres genumme

awwa moin moann

moin moann

wolld wia schdenscha

schdenschadabeed

geeng oam beschde wia runna

no ja

die vorheng

basse bessa dezu

isch hebb ma de himml gekaafd

nei dabeziad

gfellt's aisch ?

wahl

hedda eisch

schunne mol iwwaleggd

was bassiad

woann sisch koana meh

weehle losse will

weil koana meh

weehle geiht

isch wä jo aa gään

isch wää jo aa gään

imme fischa-vaoin

woann isch ned

uf die woihnachtsfaia

die fasnachtsdisco

de joahresausflug

un net beim summafeschd

bier zabbe meesd

fisch fonge mit oannan

deed isch isch jo gään

profis

unsan vaoin

wärd professionell gfiard

grad bei de

amadöre

vagelts gott

seit de

vageltsgott

noch caritas tarif bezeehld

un selbsch die muddamilsch

oigeglagd wänn koann

will koana meeh

zweida vorsitzenda wänn

was sunscht ?

woann jemond

bürgerschaftliches engagement

seschd

willa da

koa vasischerung vakaafe

awwa was schunschd ?

s' werd Herbschd

Doi Aache schdesche Lescha ins Blaue

Doi Erm frian mid de ledschde Schdrahle

dem Schdriggweschd entgeje

Die naggische Fiess griwwln im Wind

Doi Aache schdesche nemmee

Die Fliggl vum Luftflieje vaschwinne im Hänn

guggschd misch oa, bischd wia dehoam

Doi Erm frian moim Gnigg entgeje

Doi naggische Fiess grawwln moi Bee entlong.

'S wäd Herbschd, Gott sei Dong.

Zweidkopp

Isch hebb ma in Zweidkopp beschdelld.

Donn hewwisch zwee.

De Alde fa de hoam rum.

De Neie fas Gschefd.

Mid alle Fäz.

Mid vorprogammidam Vaschdoand.

Donn konn isch ma endlisch in Kopp mache.

Alle via Woche

hengda uffgeblose dod owwe

un valongd, dass isch romondisch wä.

Wära in dere Gegend sou gewehnd.

( Oam Negga un auserum )

Isch knips Disch aus.

Gei blous in die Haia, alda Mond.

Un du aa, moin Nochba,

donn klappds aa mid de Nochbarin.

Alle 4 Woche des Theater....

Hedd ä aa sou e EnglBloog ?

Als wia kumme se dursch's Fenschda noi

un singe falsch.

Des is aa nemme wasses mol waa.

Isch hebb misch fa in Schutzenglkors oagemeldt.

Donn kumme se ma nemme roi.

Schliesslisch is unsa Dochda noch Jungfraa.

Des bassiad ma ned, wie mid sellare Maria.

Koan Mensch waas aa net, wi dere ä Mama kaase hot,

orra ään Baba.

Englscha, isch saach eisch, selli Englscha

Leischd un feddfrei

Leischd un feddfrei

plädschan ma fo uns hi

dufdisch leischd schwerelos

scheiß uf's Geld moin Frisä is reisch

Schwä un schdreßvoll

schaffe ma vo uns hi

gnadenlos mit Power Cash-gewichtig

Kumm riwwa mid de Flogge, moin Frisä is daia

Cool un easy, skrupelfrei

plädschan ma schwäfellisch fo uns hi

dufdisch vaschwidzd, fa zu schwää empfunne

de Sensemonn kreischd laud Midleif Crisis

Leischd un fett frei

plädschan ma fo uns hi

dufdisch leischd, schwerelos

scheiß uf's Geld , Scientology

Äh Leid Äh Kinna

Isch glaab die mache aa

äh Kinna durschs Telefon

Fuckline Online

blouß nix uhne Telefon

Äh Leid Äh Kinna

Was geischdisches braucht ma

Hedd äh eisch aa schunn in Geischd kaafd? Die Helga is mid ähm Dämon arg zufriere. Dem Peira soi Gschbendschda sin glei wia oigonge. Awwa jezad willas mool mit Englscha probian. Mä breischd was geischdisches im Haus, seschd da. Mä wolle uns aa was zuleje. Awwa mä waade bisses beim Aldi wia billische Deiflscha gibt. Was geischdisches braucht ma im Haus, gell.

Vielleischt is die Weld unna goange,

's seschd oam jo koana was

unn isch hebb nix gemergd

's wäd alle Joar schlimma

's wäd alle Joar schlimma

On sellem Millenium hot se jo

unna gehen solle, die Weld un die Computa

des hewwisch glatt wia vagesse

s wäd alle Joar schlimma

's wäd alle Joar schlimma

Mä kimmt halt nirgends mee hie

vielleischd isse jo aa schun unnagonge

's mergd jo koana mee was

s wäd alle Joar schlimma

's wäd alle Joar schlimma

Scheisstechnik

Sou in bleede Witz

un isch hebb moin Lacha

net debei

Sou e foini Haut e foini

un isch hebb moin Schdraischla

valoon

Sou e gudes Esse

un isch hebb moin Vadaua

vagesse

Sou e scheenes Leewe

un isch hebb moi Fraa

vordgschiggd

Scheisstechnik

Redde den Schdondard - Dialeggd

speak German my Love

babbl ned

and a hip

and a hopp

alla donn

moin schadz

wu meschdn noch hi

hi lovley, ciao bella

gei isch noch mid

cool bleiwe schedzl

alla donn bis moie

speak net moin schbadz,

babbl net, liewa

lieb misch, liewa, moin lover

laaf hä

Nix Neies

Leischda Reie iwwa Vänne

Im Zentrum komma Boodsche faan

Leischda Reie iwwa Vänne

die Gondln faan aus de City

uf de Kerschhouf

Leischda Reie iwwa Vänne

nix neies vun de Tonte Oanna

imma noch zu, draus im Wald

Liewa Godd, moin liewa

De liewe Gott hot misch gschdreischld

De liewe Gott hot misch in de Arm genumme

De liewe Gott hot misch lieb gedriggd

De liewe Gott hot 's linge Aach zusoamme gepetzt

De liewe Gott hot ma uf die Schulda geklobbd

De liewe Gott hot ma durschs Hoar gschdrische

un gsaad

Koa engschd moin Bu,

Sei ruisch moi Meedsche

Misch gibds doch gaa ned, moi Kind

Losst uns Kathedrale kaafe

Mä kaafe uns e Kathedral uf Raade

in Houchalda uf Bumb

Alta-Gscherr suchema uffm Schbämill

aus alde Dischdegge neee ma die Foane zusoamme

Wä des net herrlisch,

sou e Kathedral fa uns zwaa,

Romanisch moi Liewie, barock moin Liewa

alles uf die Hack, do guggschde gell !

Haud aus Dräne

Du hosch doi Haud aus Träne oa

Salz griwwld uf moin Bagge

Alles on dä schmeggd salzisch

Isch kumm net dorsch zu dä

Doi Haud aus Träne driggld

on moinere Schulda aus

Salz riescht vun doim Hoar in Moins enoi

Moi Haud schmilzd longsom doi Haud aus Träne aus

mischd sisch mit doinere aus Träne

Moi Haud un doi Haud

schdraischln die valslzde Träne weg

Unsa Haud aus Schweiss hilld uns oi

nix is mee wischdisch

ko Träne koa nix

blous noch unsa Haud aus Salz

Fusionian

Kumm mä gehen hoam fusionian

Fusionia mit mä

Ach mach doch endlisch

All fusionian se

kumm mä zwaa aa

'zomme sin ma schdarg

'zomme wachse ma un wän mee

Kumm mä fusionian

Medsche kumm fusionian

Touristefluch

Tourist solschde soi in doinere Hoimadschdadt

(Kinna im Preis oft mit inbegriffe)

Uf ewisch in Halbpension

Abgegriffe, abkassiert, Hoimadowendkaschdriad.

Tourischd solschde soi, wu de aa bischd

Selbschd oam Brunne vor sellem Doar

Uf ewisch in Halbpension

Du Herzilein, moin Schonschde is roin.

Die Zeid is ford geloffe

Die Zeid is wia mol oam fordgeloffe

die Zeid hot's wia zerigg gebrochd

Was hot dä sisch g'fraad

Was hot dä

jezad hota wia Zeit

fa Werwung zu gugge

Jezad leefd'sem nemme defu

Die Dummschwedza gehn um

Dummschwetza, dumma

Dum, Dum Dumm

die Labahaffe gehen um

Dummschwetza, du Dummer

Bum, Bum, Bum

die Talker, talke Schwetza

die Schwetza gehen um

vaschdeggld aia Kinna

schbädd die Schwiamidda oi

die Dummschwetza gehen um

schlaafe jeden ins Studio enoi

dumm, dumm, dumm

die Dummschwetza gehen um

äh Gedda vun de Ufa un soin Diena Bohl

erlest uns vun sellem Iwl

schweewe, schatz schweewe

schweewe, schatz schweewe

moin kopp is schwää

moi seel ruht in dä

alles ruht alles ruht in dä

doin kopp is schwää,

doi seel ruht in mä

alles ruht alles ruht in mä

schwinnlleischd moin kopp

schwinnlleischd moi seel

alles schwebt alles schwebt in mä

moi seel ruht im kopp

doin kopp ruht in moinere seel

alles ruht schwebt schwebt in de moied devu

schwebt in de moied devu

Im Leewe net

seschd ma

awwa wu

donn

schundschd

Table of Contents

Kuldua ausm Beidl

Alsemol äh Leid

Alla Yeah

Häschde, Migg?

Kundschd

Olwl

Schdordz Bäsch

Sexobjegt

Sunneschinge

Weje nix

De Himml, Geige un die Erd.

Elwetritsche un Nachdgrabbe

Zwee Daag long

Pegglscha

Moie geids wia hoppsassa

Un doch wäds Summa

Was geid blous in de Aache voar?

Den Buggl

Schdrousaggwalza

Isch hebb de Pazifik abgschdaabd

Isch hebb moi Hitz

Mädzevailscha

Was is des blous fa e Lond

Besser Welt

Voggl Gepeif

Iwwasetzung

Machs nochemol

flagge lischda un e hymne

Woanns sou schee war

De Himml volla Geige

Schdenscha in moim Houf

Nochschbiel

moin senf

s'rabbld

Geldschisser

E Schoann

Bruschdwaaze

Du hoschd geblinzlt

Schlierefahrn

De liewe Godd hod Huschde

Moin Scherem is zu long.

Iwwa de Wolge

Gedonge im Wind

Aldi Hex

Esoterik

Grille

Peife

Himmls Urlaub

Linje in moinare Hond

Devu laafe

Schdännscha

Zwelfe Middaags

Haisl

Zugeblaschdad

Iwwasetza

Petze

Glinnan

Summa is wire mol

Hoamwei

Roude Sogge

Ach Du

Alla hopp, Mehmet

Geglizza

Drinnedraus

Moannema Ferz

Käähn, nix als käähn

Schdännscha

feischd

Die do owwe

G'schischte aus'm Keffadala Wald

Kinna, Kinna

Summa

sella schdern from us

woann die Grabbe wia kreische

wädda uf die haut

vadiefung

image

wieviel schdrosse

Training

Kersch

wu zum deifl

im schubbe

im kaffeehaus

hinna de wolge

lideradurkombedenz

aliens

gudi bessarung

marinierti seel

isch hebb de himml gekaafd

wahl

isch wä jo aa gään

profis

vagelts gott

was sunscht ?

s' werd Herbschd

Zweidkopp

Alle via Woche

Hedd ä aa sou e EnglBloog ?

Leischd un feddfrei

Äh Leid Äh Kinna

Was geischdisches braucht ma

Vielleischt is die Weld unna goange,

Scheisstechnik

Redde den Schdondard - Dialeggd

Nix Neies

Liewa Godd, moin liewa

Losst uns Kathedrale kaafe

Haud aus Dräne

Fusionian

Touristefluch

Die Zeid is ford geloffe

Die Dummschwedza gehn um

schweewe, schatz schweewe

Im Leewe net